《题天柱山》
宋代·罗适

孤峰插太清，天柱此垂名。造化功成后，乾坤赖不倾。

夜星千栱小，秋汉一梁横。欲问登临处，重梯四面生。

作者简介：（1029—1101）台州宁海人，字正元，别号赤城。胡瑗私淑弟子。英宗治平二年进士。历知五县，官至京西北路提点刑狱，慷慨建白，务恤民隐，尝与苏轼论水利，凡兴复陂塘五十有五，秩满去，民为立祠。有《易解》、《赤城集》、《伤寒救俗方》。